Aasia turud on aasta eelviimasel kauplemispäeval punases ning Euroopa avanemas nulli ümber, kuna investorid on äraootaval seisukohal, kui edukalt suudab Itaalia täna võlakirju müüa.
Saapamaa valitsus plaanib täna oksjonil müüa 5-8,5 miljardi euro väärtuses võlakirju, mida nähakse olulise kindlustunde proovikivina valitsusele. Seni on suurema osa sellest nädalast Itaalia kolme- ja kümneaastaste võlakirjade tootlused liikunud rekordite lähedal.
Seni veel kinnitamata andmeil kohtuvad Saksamaa kantsler Angela Merkel ja Prantsusmaa president Nicolas Sarkozy 9. jaanuaril, et läbi töötada detsembris ELi ülemkogu poolt kokku lepitud fiskaalse pakti detailid.
Euro kukkus eile aasta madalaimale tasemele dollari vastu, kui investorid olid pettunud Euroopa Keskpanga aruandes, mis näitas, et Euroopa pankade hoiused keskpangas on rekordilised 585 miljardit eurot. Jeeni vastu on euro nüüdseks kukkunud kümne aasta madalaimale tasemele.